S-194/2008

Mál þetta, sem þingfest var og dómtekið 21. þessa mánaðar, er höfðað af lögreglustjóranum á Sauðárkróki 9. desember 2008 á hendur I-kvk-þgf R-kvk-þgf P-kvk-þgf, fæddri 25. september 1961, til heimilis að Esjugrund 38, Kjalarnesi, „fyrir fíkniefnalagabrot, með því að hafa um aðfaranótt laugardagsins 20. september 2008 haft í vörslum sínum í tattúvinnustofu á þáverandi heimili sínu við Sæmundargötu 9 á Sauðárkróki, þegar lögreglan gerði þar húsleit: samtals 27,61 grömm af hassi; 13,06 grömm af amfetamíni og 81,64 grömm af kannabislaufum, sem ákærða ætlaði til söludreifingar í ágóðaskyni. Jafnframt fyrir að hafa á framangreindum tíma haft í vörslum sínum tvo poka með samtals 331,26 grömmum af kannabislaufum, ætluðum til söludreifingar í ágóðaskyni, sem ákærða hafði falið í kerru í bakgarði hússins.

Telst þetta varða við 2. gr., sbr. 5. og 6. gr. laga um ávana- og fíkniefni nr. 65/1974 með áorðnum breytingum, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærða verði dæmd til refsingar og til að sæta upptöku á framangreindum fíkniefnum (efnaskrárnr. 14524, 14525 og 14526) samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Undir rekstri málsins gerði ákæruvaldið þá breytingu á ákærunni að því er ekki haldið fram að 81,64 grömm af kannabislaufum, sem getið er í ákæru, hafi verið ætluð til sölu.

II

Ákærða sótti ekki þing, þrátt fyrir lögmæta boðun, þegar málið var þingfest hinn 13. janúar sl. Í framhaldi af því þinghaldi var gefin út handtökuskipun. Ákærða var færð fyrir dóm af lögreglu 21. apríl sl. Eftir nefnda breytingu á ákæru játaði ákærða skýlaust háttsemi þá sem henni er í ákæru gefin að sök. Með játningu ákærðu, sem er í samræmi við gögn málsins, telst sekt ákærðu fyllilega sönnuð en háttsemi hennar er réttilega færð til refsiákvæða í ákæru.

Ákærða á að baki allnokkurn sakaferil sem nær aftur til ársins 1985. Það ár var hún dæmd í tveggja mánaða skilorðsbundið varðhald fyrir skjalafals. Á árinu 2001 gekkst hún tvisvar undir greiðslu sektar fyrir þjófnað. Í byrjun árs 2002 gekkst ákærða undir greiðslu sektar vegna brots gegn umferðarlögum og var þá svipt ökurétti í þrjá mánuði. Hinn 10. maí 2002 var ákærða dæmd til greiðslu sektar fyrir þjófnað. Í júnímánuði þetta ár var henni gert að greiða sekt fyrir brot gegn umferðarlögum. Síðar í sama mánuði gekkst ákærða undir greiðslu sektar fyrir þjófnað. Í mars 2004 var ákærða dæmd til greiðslu sektar fyrir brot gegn lögum um ávana- og fíkniefni. Hinn 1. október 2004 var ákærða dæmd í 30 daga fangelsi skilorðsbundið í tvö ár fyrir þjófnað. Í desember þetta sama ár gekkst ákærða undir greiðslu sektar fyrir brot gegn lögum um ávana- og fíkniefni. Hinn 20. janúar 2005 var ákærða dæmd í 60 daga fangelsi fyrir þjófnað en refsingin var skilorðsbundin til tveggja ára. Hinn 5. apríl 2005 var ákærða dæmd til greiðslu sektar fyrir brot gegn lögum um ávana- og fíkniefni. Í desember 2006 var ákærða dæmd til greiðslu sektar jafnframt því sem hún var svipt ökurétti í 18 mánuði fyrir ölvun við akstur. Hinn 19. september 2007 var ákærða dæmd í 30 daga skilorðsbundið fangelsi til tveggja ára fyrir brot gegn lögum um ávana- og fíkniefni. Loks var hún dæmd í fjögurra mánaða skilorðsbundið fangelsi fyrir brot gegn lögum um ávana- og fíkniefni hinn 6. mars 2008 en í þeim dómi var skilorðsdómurinn frá 2007 dæmdur upp.

Við ákvörðun refsingar ákærðu ber að horfa til þess að hún hefur skýlaust játað brot sitt en einnig verður að horfa til sakaferils hennar, sérstaklega til dómsins frá 6. mars 2008, en ákærða hefur með háttsemi sinni rofið skilorð þess dóms. Með vísan til 60. gr. almennra hegningarlaga nr. 19/1940 ber að taka þann dóm upp og dæma það mál með máli því sem hér er til umfjöllunar og tiltaka refsinguna í einu lagi eftir reglum 77. gr. nefndra hegningarlaga. Eins og í ákæru greinir fannst allnokkurt magn fíkniefna, einkum kannabislaufa, í fórum ákærðu. Ekkert er vitað um styrkleika kannabislaufanna. Að öllu þessu virtu þykir refsing ákærðu hæfilega ákveðin fangelsi í sex mánuði. Ekki eru efni til að skilorðsbinda refsinguna.

Með vísan til kröfugerðar ákæruvalds, gagna málsins og tilgreindra lagaákvæða í ákæruskjali ber að gera upptæk fíkniefni, svo sem í dómsorði greinir.

Sakarkostnaður hefur ekki fallið til við meðferð máls þessa.

Málið sótti B-kk-nf M-kk-nf M-kk-nf, fulltrúi lögreglustjórans á Sauðárkróki.

H-kk-nf H-kk-nf dómstjóri kveður upp dóm þennan.

DÓMSORÐ

Ákærða, I-kvk-nf R-kvk-nf P-kvk-nf, sæti fangelsi í sex mánuði.

Upptæk eru 27,61 gramm af hassi, 13,06 grömm af amfetamíni og 412,90 grömm af kannabislaufum, sem haldlögð voru við rannsókn málsins.

H-kk-nf H-kk-nf.